Jakkalse by Addo-olifantpark vergiftig | Maroela Media
Jakkalse Foto: www.crisscrossadventures.co.za
"Ons bied 'n beloning van R10 000 aan vir enige inligting wat kan lei tot die suksesvolle vervolging van die verantwoordelike persone," het Fayroush Ludick, woordvoerder vir SANParke, Vrydag gesê.
Ludick sê hulle is slegs bewus van 36 jakkalse. "Addo beslaan ongeveer 180 000 hektaar. Ons het op 10 Augustus die eerste karkas ontdek en die laaste karkas op 18 Augustus," het sy bygevoeg.
Sy sê daar is ook gerugte dat twee bakoorvosse ook vergiftig is.
Ludick sê spore van die gif is nog nie opgespoor nie, maar 'n toksikologieverslag deur die LNR-Onderstepoort Veeartsenykundige Instituut het bevestig die diere het 'n giftige plaagdoder genaamd metomiel ingekry. Dit word gewoonlik deur sitrusboere gebruik.
"Personeellede fynkam steeds die park op soek na enige ander karkasse of tekens van die gifstof," het sy bygevoeg.
'n Saak van die verspreiding van giftige chemikalieë kragtens die Wet op Beskermde Gebiede is by die polisie aanhangig gemaak. Sy het ook gesê voertuie wat die park binnekom of verlaat word streng deursoek as 'n gevolg van die vergiftiging.